VEGA præsenterer

**The 1975 vender tilbage til VEGA**

De engelske indierock hitmagere, The 1975, vender tilbage til Danmark, når de endnu engang giver koncert i Store VEGA til april.

Det britiske band [The 1975](https://www.facebook.com/the1975?fref=ts) annoncerede i starten af juni, at de var i gang med at indspille deres andet studiealbum, der forventes at være færdigt i starten af næste år. I forbindelse med albumudgivelsen tager bandet på en turné, der bringer dem forbi hovedstaden til foråret. Manchester-drengene har optrådt i Danmark flere gange før, både på Loppen og på Smukfest sidste år. Sidst bandet spillede herhjemme var i oktober 2014 i form af en totalt udsolgt koncert i Store VEGA.

Bandets fire medlemmer mødte hinanden tilbage i 2002 på deres high school i Manchester, og har siden da gennemgået en forvandling fra at være et ungdoms-punkband, til at blive det alternative og fængende indierock-band, som de er i dag.

The 1975’s første EP, Facedown, blev udgivet i 2012, men det var først med bandets tredje EP-udgivelse, Music For Cars, fra 2013, at The 1975 for alvor opnåede deres internationale gennembrud. Denne EP indeholdte kæmpehittet ”[Chocolate](https://www.youtube.com/watch?v=FfBKqaVk2Co)”, der havnede på UK Top 20. Succesen medførte udgivelsen af det selvbetitlede debutalbum, der debuterede på førstepladsen på den engelske album hitliste. Albummet indeholdt også ”Chocolate”, der gik nr. 2 på den engelske singlehitliste, og singlen ”[Girls](https://www.youtube.com/watch?v=QkubQCI4Fxo)”, der opnåede en 3. plads på den danske singlehitliste.

Bandets store fremgang gik ikke ubemærket hen, og de har været support for rockmastodonter som bl.a. Muse og Rolling Stones i 2013, og har desuden optrådt på den store amerikanske festival Coachella i 2014.

Når bandet vender tilbage til Danmark, bliver det med et nyt album i bagagen, og der er dermed mulighed for at høre bandets helt nye materiale samt gamle hits, når de optræder i Store VEGA den 4. april næste år.

**Fakta om koncerten:**The 1975

Mandag den 4. april kl. 20.00

Store VEGA, Enghavevej 40, 1674 København V

Pris 270 kr. + gebyr

Forsalg via VEGAs hjemmeside og Billetlugen fra onsdag den 24. juni kl. 10.00
Læs mere og køb billet til koncerten med The 1975.